31997D0157
L 060/63
JURNALUL OFÍCIAL AL UNIUNII EUROPENE
DECIZIA COMISIEI
din 12 februarie 1997
de definire a tratamentului aplicat veniturilor organismelor de plasament colectiv (OPC) în scopul aplicării Directivei 89/130/CEE, Euratom a Consiliului, privind armonizarea calculării produsului național brut la prețurile pieței
(Text cu relevanță pentru SEE)
(97/157/CE, Euratom)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de instituire a Comunității Europene a Energiei Atomice,
având în vedere Directiva 89/130/CEE, Euratom a Consiliului din 13 februarie 1989 privind armonizarea calculării produsului național brut la prețurile pieței (1),
întrucât în scopul calculării produsului național brut la prețurile pieței (PNBpp) conform articolului 1 din Directiva 89/130/CEE, Euratom, care, în temeiul articolului 8 alineatul (1) din Regulamentul (CE) nr. 2223/96 al Consiliului din 25 iunie 1996 privind Sistemul European de Conturi Naționale și Regionale Comunitare (2), se aplică atâta timp cât Decizia 94/728/CE, Euratom (3) rămâne în vigoare, este necesară clarificarea tratării veniturilor organismelor de plasament colectiv (OPC), în conformitate cu Sistemul European de Conturi Economice Integrate (SEC) în vigoare;
întrucât SEC ediția a doua nu cuprinde dispoziții explicite privind înregistrarea veniturilor OPC, în special a veniturilor nedistribuite;
întrucât este așadar necesar să se interpreteze reglementările din ediția a doua a SEC, conform acestor principii fundamentale, în scopul indicării unei metode de înregistrare a acestor venituri;
întrucât măsurile prevăzute în prezenta decizie sunt conforme avizului comitetului înființat prin articolul 6 al Directivei 89/130/CEE, Euratom,
ADOPTĂ PREZENTA DECIZIE:
Articolul 1
În scopul aplicării Directivei 89/130/CEE, Euratom, veniturile organismelor de plasament colectiv (OPC) constau, pe de o parte, din dobânda încasată pentru depuneri și alte investiții dobândite și din dividendele provenite din acțiunile deținute, pe de altă parte. Aceste dobânzi și dividende pot fi distribuite investitorilor sau pot fi capitalizate.
Atunci când sunt distribuite, aceste venituri sunt înregistrate în contul de venituri ale acționarilor, la veniturile din proprietăți și antreprenoriale (Codul R40 al SEC, în vigoare).
În cazul în care aceste venituri nu sunt distribuite, acestea trebuie să fie tratate ca depuneri către acționarii acestora, pe care aceștia le reinvestesc imediat în OPC. Aceasta înseamnă că veniturile respective trebuie să fie înregistrate în cadrul veniturilor din proprietăți și antreprenoriale, ca și în cazul veniturilor distribuite. În plus, aceeași valoare se regăsește, în contul financiar al acționarilor, în contul „Acțiuni”.
Articolul 2
Prezenta decizie se adresează statelor membre.
Adoptată la Bruxelles, 12 februarie 1997.